EPISTOLA II. AD GERUNGUM SUMMUM SACRI PALATII OSTIARIUM.
Illustrissimo viro et toto affectu colendo ac desiderando GERUNGO summo sacri palatii ostiario, FROTHARIUS gratia Dei episcopus aeternam in Christo salutem.
Vestrae prosperitatis vestrique profectus semper sumus memores. Et idcirco divinam misericordiam saepius pro vestra salute imploramus, ut vos ad sua mandata perficienda jugiter accendat, et ad multorum profectum longaevo tempore conservet: et sic pie, sobrie et juste viventem praesentis naufragii pelagus transmeare adminiculo faciat, ut post ad portum quietis aeternae perductum perenni retributione feliciter coronet. Sciatis igitur nos in hujusmodi intentione assidue manere, et his diebus pro vita et sanitate vestra missas tantas et psalteria tanta fratres nostros decantasse. Sciatis denique nos domno imperatori litteras per praesentem missum nostrum dirigere, unde petimus ut si domnus Hildoinus deest, ante domnum imperatorem vos eum mittatis. Valete in Domino semper, et nostri memor estote.